Alexia veg moedig - Misdaad - Republikein
Saturday, August 19th, 08:35:24
Alexia veg moedig
Weermag moet pa staan vir skietery
20 March 2017 | Misdaad
Francoise Steynberg - Dit gaan onder omstandighede goed met die driejarige Alexia Keil wat Woensdag in die Bwabwata Nasionale Park na bewering deur weermagsoldate van die teenstropery-eenheid in die kop geskiet is.
Sy is die naweek steeds onder verdowing in die intensiewesorgeenheid van 'n Windhoekse private hospitaal gehou.
Mnr. Peter Keil, haar oupa en 'n bekende vlieënier, het gesê Alexia is in 'n stabiele toestand en sy vorder goed.
“Lexi herken ons almal en praat. Hoewel sy verdowingsmedikasie kry, reageer sy goed. Die swelling weens die bloeding op haar brein raak stadigaan minder, wat spoedig sal toelaat dat prosedures gedoen kan word,” het Peter gesê.
Die familie het hul dank uitgespreek teenoor almal wat hulle ondersteun.
'n Betroubare bron in mediese kringe het gesê dit is eers tydens 'n skandering in 'n Windhoekse private hospitaal dat vasgestel is daar is 'n koeël in Alexia se kop. Dit kan duidelik op X-strale gesien word.
Die koeël het glo by haar agterkop ingegaan, is deur haar brein en het toe teen haar voorskedel teruggespring in haar brein in.
Die ministerie van verdediging het deur sy woordvoerder, maj. Petrus Shilumbu, bevestig dat slegs weermagsoldate van die teenstropery-eenheid betrokke was by die skietvoorval in die park.
“Dit was weermagsoldate wat 'n patrollie in die park uitgevoer het. Daar was geen polisielede betrokke nie,” het Shilumbu aan Republikein gesê.
Die ministerie van verdediging sou Donderdag op navraag van Republikein 'n mediaverklaring uitreik, maar het nie. Donderdagaand het Shilumbu gesê die ministerie van verdediging sal Vrydag 'n mediakonferensie hou, maar dit is ook afgelas.
“Die ministerie van verdediging het besluit om die mediakonferensie af te las, want daar word op die amptelike polisieverslag gewag,” het Shilumbu Vrydagmiddag gesê.
Die minister van die omgewing en toerisme, mnr. Pohamba Shifeta, het ook gesê sy ministerie kan geen kommentaar lewer alvorens 'n amptelike verslag ontvang is nie.
“Die ministerie kan slegs 'n verklaring uitreik nadat 'n amptelike verslag van ons amptenare en die Namibiese polisie ontvang is,” het Shifeta gesê.
Die teenstropery-eenheid in Bwabwata Nasionale Park bestaan uit lede van die ministerie, die Namibiese polisie en die weermag.
Die voorval spruit uit die Keil-gesin wat bestaan uit pa Harald, ma Teresa en sussies Alexia en Caitlyn (twee) wat op 'n wildbesigtigingsrit met hul Toyota Fortuner was.
Volgens Harald het daar skielik 10 tot 15 gewapende mans, geklee in uniform én siviele drag uit die bosse gekom en die voertuig omsingel.
“Hulle het nie geantwoord toe ek hulle vra waarom hulle my stop nie. Hulle kon ook geen identifikasie toon wat
wys dat hulle van die Namibiese weermag is nie,” het Harald
“Hulle het ons aggressief beveel om uit die kar te klim en geen verduideliking daarvoor gegee nie. Hulle het begin om die deure van die kar oop te maak. Ek het gevoel my familie word bedreig en dit was nie 'n normale soektog nie. Ek het weggery en hulle het begin skiet.”
Intussen gons dit op sosiale media oor die veiligheid van toeriste in ons parke en “die skietmal-weermag wat moet pa staan vir Alexia se toestand”.